**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 12**

***ҲАФТАНИНГ МУҲИМ ВОҚЕАЛАРИ***

**(20 – 27 ноябргача)**

**Фарғона – 2018**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

### “Hyundai-Namangan KG” автомобиль заводининг қурилиши бошланди

Давлатимиз раҳбари жорий йилнинг 2-3 май кунлари Наманганга ташрифи чоғида ҳудудда “Hyundai” автомобилларини ишлаб чиқариш корхонаси қурилиши ҳақидаги хушхабарни айтиб, вилоят аҳлини қувонтирган эди.

Бугун мазкур йўналишдаги лойиҳа ижроси юзасидан амалий қадам қўйилиб, корхона қурилишининг тамал тошини қўйишга бағишланган тантанали маросим ташкил этилди. Унда Тўрақўрғон тумани ҳудудида барпо этиладиган “Hyundai-Namangan KG” автомобиль заводининг хорижий таъсисчилари, кореялик ишбилармонларнинг кенгайтирилган гуруҳи, Малайзия, Индонезия, Хитой Халқ Республикаси ва Таиланддан ташриф буюрган инвесторлар, Наманган вилояти ҳокимлиги, кенг жамоатчилик ҳамда оммавий ахборот воситалари вакиллари иштирок этдилар.

Тадбирда корхонага тамал тоши қўйилди.

Айтиш лозимки, Корея Республикасининг қатор компаниялари ҳамкорлигида бунёд этиладиган корхона 2019 йилнинг сентябрида илк маҳсулотини ишлаб чиқаради. Лойиҳага кўра, бу ерда аввалига йилига 400 та кичик юк машиналари,микроавтобус ва автобуслар тайёрлаш йўлга қўйилади. Бу кўрсаткични босқичма–босқич 2500 тага етказиш кўзда тутилган. Завод фойдаланишга топширилиши билан 150 киши иш бошлайди, кейинчалик ишловчилар сони минг нафардан ошади. Эътиборли жиҳати шундаки, маҳсулот ишлаб чиқаришнинг дастлабки палласиданоқ бутловчи қисмларнинг 50 фоизини маҳаллий шароитда тайёрлаш режалаштирилган.

“Hyundai-Namangan KG” ” автомобиль заводи қурилишининг тамал тоши қўйилиши маросимида Корея Республикасининг Ўзбекистондаги фавқулодда ва мухтор элчиси Квон Ён У, Наманган вилояти ҳокими Х. Бозоров сўзга чиқдилар.

### Шавкат Мирзиёев Ташкент Cити халқаро бизнес маркази қурилишини

###  кўздан кечирди​

Президент Шавкат Мирзиёев 20 ноябрь куни Ташкент Cити халқаро бизнес маркази қурилишини яна бир бор кўздан кечирди.

Бу ҳақда Ўзбекистон Республикаси Президенти Матбуот хизмати хабар бермоқда.​ Бу ерда замонавий архитектура ютуқларига мувофиқ лойиҳалар ва давлатимиз раҳбарининг аввалги ташрифлари чоғида берилган кўрсатмалар асосида жадал қурилиш кетмоқда.

Бизнес марказлар, меҳмонхоналар, конгресс-хол, офислар, кўп қаватли уйлар, ресторанлар ва бошқа объектлар еттита лотга ажратилган ҳолда бунёд этилмоқда.

Президентимиз беш юлдузли меҳмонхонада қуриладиган хоналар, заллар намуналари билан танишди. Хоналарнинг ҳар бир деталига эътибор қаратиб, уларнинг дизайни ва қулайликлари бўйича кўрсатмалар берди. Хоналар ёруғ ва баҳаво бўлиши, уларни безашда одамларнинг кайфиятини кўтарадиган, очиқ ранглардан фойдаланиш кераклигини таъкидлади.

Меҳмонхонага туташ тарзда яна бир йирик иншоот – конгресс-холл қурилмоқда. Унда олий даражадаги учрашувлар, халқаро анжуманлар ўтказиш учун барча шароит яратилади. Энг сўнгги техника ва технологиялар билан жиҳозланади.

Шавкат Мирзиёев конгресс-холлни халқаро стандартлар асосида қуриш, йирик делегацияларни қабул қилиш учун зарур қулайликлар яратиш бўйича топшириқлар берди.

Президент Гарденс Ресиденcе турар жой комплексини ҳам бориб кўрди. Намуна сифатида қурилган 2 ва 4 хонали уйларни кўздан кечирди.

Саккиз гектар майдонни эгаллайдиган ушбу комплекс тўққизта кўп хонадонли уйдан иборат бўлади. Уларни лойиҳалашда барча жиҳатлар инобатга олинган. Болалар, ота-оналар, меҳмонлар учун алоҳида қулайликлар кўзда тутилган.

Давлатимиз раҳбари халқимиз мана шундай замонавий уйларда яшашга ҳақли экани, Европа ва Осиёнинг ривожланган мамлакатлари стандартлари асосида қурилган бу уйлар юртдошларимизга берилишини таъкидлади. Мазкур турар жойлар харидорларга узоқ муддатли имтиёзли кредитлар асосида тақдим этилади.

### Президент мактабларида математика, физика, кимё, биология ва ахборот технологиялари ҳамда хорижий тиллар чуқур ўргатилади

Ўзбекистоннинг ҳар бир ҳудудида Президент мактаблари ташкил этилади. Бу ҳақда Президент Шавкат Мирзиёев Нукус шаҳрида бўлиб ўтган учрашувда эълон қилди. Мамлакатимизни янги тараққиёт босқичига кўтаришни ўз олдимизга устувор вазифа қилиб қўйган эканмиз, буни амалга ошириш учун бизга, энг аввало, янги авлод кадрлари керак. Ана шундай юксак салоҳиятли кадрларни тарбиялаш мақсадида юртимизнинг ҳар бир ҳудудида биттадан янги типдаги мактаблар - Президент мактабларини ташкил этишни режалаштирганмиз”, - деди Шавкат Мирзиёев.

Ўзбекистон Халқ таълими вазири Шерзод Шерматовнинг айтишича, Президентимизнинг ташаббусига кўра биринчи мактаб Қорақалпоғистоннинг Нукус шаҳрида ташкил этилади. Президент мактаблари босқичма-босқич мамлакатимизнинг бошқа ҳудудларида ҳам очилади. Бу ҳақда Халқ таълими вазирлиги Ахборот хизмати [хабар](http://uzedu.uz/Xtv/IndexBatafsil/71?ID1=1374) бермоқда. “Президент мактабларининг асосий мақсади мамлакатимизнинг ҳар бир вилоятида иқтидорли ёшларни аниқлаш ва уларнинг ривожланишига керакли шароитлар яратишдир”, - деди Халқ таълими вазири. Унинг сўзларига кўра, мазкур мактаб битирувчилари келажакда мамлакатимиз ривожланишига ўз ҳиссаларини қўшишлари керак.

Вазирнинг айтишича, Президент мактаблари технология, муҳандислик, Арт (санъат) ва математика фанларини ўқитишга ихтисослашган бўлади. Яъни, Президент мактабларида ёшларга математика, физика, кимё, биология ва ахборот технологиялари ҳамда хорижий тиллар илғор таълим методологиялари асосида чуқур ўргатилади. “Президент мактабларида ўқувчиларни танлаш ва таълим сифатини таъминлаш учун уларни хорижлик мутахассислар бошқарадилар. Шу билан бирга, мактабга малакали хорижлик ҳамда маҳаллий педагоглар жалб этиладилар ва уларнинг фаолиятига керакли шарт-шароитлар яратилади”, - деди Шерматов.

Вазирнинг қайд этишича, ҳозирда тегишли вазирлик ва идоралар томонидан Президент мактаблари фаолияти ва ўқувчиларни қабул қилиш масалаларини тартибга солувчи керакли меъёрий ҳужжатларни тайёрлаш бўйича ишлар бошланди. Бу ҳужжатлар ўқувчиларга қўйиладиган талаблар ва қабул қилиш жараёнини белгилаб беради.

Вазир хорижлик мутахассислар ва хорижда ишлаётган юртдошларимизни ушбу лойиҳада иштирок этишга чақирган.

### Шавкат Мирзиёев Ливан Президентини табриклади

Президент Шавкат Мирзиёев 22 ноябрь – Ливан Республикаси Мустақиллиги куни билан Президент Мишел Аунни табриклади.

### Ўзбекистон Президентининг совғаси Афғонистонга топширилди

Кобул шаҳрида Ўзбекистон Республикаси Президенти номидан мамлакатимизда ишлаб чиқарилган 25 та автобусни Афғонистон Ислом Республикаси Олий таълим вазирлигига топшириш маросими бўлиб ўтди.

Ўзбекистон Ташқи ишлар вазирлиги матбуот хизмати хабарига кўра, давлатимиз раҳбарининг афғон халқига туҳфасини мамлакатимизнинг мазкур давлатдаги элчиси топширди.

Маросимда сўзга чиққан вазирлик ва идораларнинг расмий вакиллари барча соҳадаги Афғонистон — Ўзбекистон муносабатларининг сезиларли даражада фаоллашганини, бу, аввало, Ўзбекистон Президенти Шавкат Мирзиёев томонидан амалга оширилаётган очиқлик ва қўшни Афғонистон билан дўстлик алоқаларини мустаҳкамлашга қаратилган сиёсат билан чамбарчас боғлиқлигини мамнуният билан қайд этдилар.

— Савдо-иқтисодий ҳамкорликни фаоллаштириш, Афғонистонга йирик инфратузилма лойиҳаларини амалга оширишда кўмаклашиш ва уни минтақавий иқтисодий интеграция жараёнларига жалб этиш орқали мамлакатимизда тинчлик ва барқарорликни ўрнатишга қаратилган Ўзбекистоннинг саъй-ҳаракатлари юксак эътирофга лойиқ, — деди Афғонистон Ислом Республикаси транспорт вазири Муҳаммад Ҳамид Таҳмасий.

Олий таълим вазири Нажибулла Хўжа Омарий Ўзбекистон Президентига афғон халқига кўрсатилган юксак эътибор учун чуқур миннатдорчилик изҳор этиб, ушбу саъй-ҳаракат Ўзбекистоннинг Афғонистон халқига дўстона муносабатининг ёрқин намунаси эканлигини билдирди.

— Биз халқимизнинг эҳтиёж ва орзу-умидларини рўёбга чиқаришга қўшаётган ҳиссаси учун Ўзбекистон томонига самимий миннатдорлигимизни изҳор этамиз, — дейди Афғонистон молия вазири ўринбосари Абдулла Рақибий. —Ўйлаймизки, икки томонлама муносабатларимиз бундан кейин ҳам барча соҳада изчил ривожланиб, равнақ топиб бораверади.

### Абдулазиз Комилов бошчилигидаги делегация Брюсселга боради

2018 йилнинг 21-24-ноябрь кунлари Ўзбекистон Республикаси Ташқи ишлар вазири Абдулазиз Комилов бошчилигидаги делегация амалий ташриф билан Брюссел шаҳрида бўлади. Бу ҳақда вазирлик матбуот хизмати хабар берди.

Ўзбекистон делегацияси “Ўзбекистон – Европа Иттифоқи” Ҳамкорлик кенгашининг навбатдаги мажлисида, “Евроиттифоқ – Марказий Осиё” минтақалараро учрашувида иштирок этади ҳамда Брюссел шаҳрида ЕИнинг ташқи ишлар ва хавфсизлик сиёсати бўйича Олий комиссари Федерика Могерини, ЕИга раислик қилаётган Австрия Ташқи ишлар вазири Карин Княйсел, Белгия Ташқи ишлар вазири Диде Рейндерс ва бошқа расмий шахслар билан икки томонлама музокаралар ўтказади.

### Депутатлар ​томонидан 2019 йил Бюджетномаси муҳокама қилинди

**2018 йил 17 ноябрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Унда депутатлар Ўзбекистон Республикасининг 2019 йилги Давлат бюджети, давлат мақсадли жамғармаларининг бюджетлари ҳамда солиқ ва бюджет сиёсатининг асосий йўналишларини кўриб чиқдилар.**

Мажлисда Ўзбекистон Республикаси Бош вазири ўринбосари — молия вазири Ж.Қўчқоров маъруза қилди.

Даставвал парламент қуйи палатасининг барча қўмиталари, сиёсий партиялар фракциялари ва Ўзбекистон Экологик ҳаракати депутатлар гуруҳи мажлисларида ушбу масаланинг дастлабки муҳокамалари ўтказилган эди. Мажлисда қайд этилганидек, Ўзбекистон Республикаси Вазирлар Маҳкамаси томонидан тақдим қилинган 2019 йилги Бюджетнома Ўзбекистон Республикаси Президенти томонидан тасдиқланган 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган устувор вазифалардан келиб чиққан ҳолда, шунингдек, Ўзбекистон Республикаси Бюджет кодексининг 96-моддаси қоидаларига мувофиқ ишлаб чиқилиб, парламентга киритилган.

 Мажлисда қайд этилганидек, 2019 йилда ялпи ички маҳсулотнинг ўсиши кейинги йилларда унинг ижобий динамикасини сақлаб қолган ҳолда 5,4 фоиз (2020 йилда 6,0 фоиз, 2021 йилда 7,0 фоиз) миқдорда бўлиши назарда тутилмоқда. Хусусан, саноат ишлаб чиқариши ҳажми 4,9 фоиз, қурилишда 8,4 фоиз, қишлоқ хўжалигида 3,3 фоиз ва хизматлар соҳасида 6,2 фоиз кўпаяди, асосий капиталга инвестициялар 17,0 фоиз, товарлар ва хизматлар экспорти 15,5 фоиз ҳамда импорт 6,3 фоиз ўсади.

2019 йилги солиқ сиёсатининг асосий йўналишлари Президентимизнинг 2018 йил 29 июнда қабул қилинган «Ўзбекистон Республикасининг солиқ сиёсатини такомиллаштириш концепцияси тўғрисида»ги Фармонига мувофиқ ишлаб чиқилган. Унга кўра, барча фуқаролар учун жисмоний шахслардан олинадиган даромад солиғининг ягона ставкасини 12 фоиз миқдорида жорий этиш, шундан 0,1 фоизини шахсий жамғариб бориладиган пенсия ҳисобварақларига йўналтириш, юридик шахслардан олинадиган фойда солиғи ставкасини 14 фоиздан 12 фоизгача, тижорат банклари учун 22 фоиздан 20 фоизгача пасайтириш, фуқароларнинг меҳнат ҳақи тарзидаги даромадларидан бюджетдан ташқари Пенсия жамғармасига ушлаб қолинадиган суғурта бадалларини бекор қилиш назарда тутилмоқда. Умуман олганда, таклиф этилаётган чора-тадбирлар амалга оширилиши ҳисобига солиқлар ва мажбурий тўловларнинг тури 19 тадан 15 тагача камаяди.

2019 йилга мўлжалланган Бюджет сиёсати пухта ўйланган фискал сиёсатни амалга оширишга, иқтисодий кўрсаткичларнинг мутаносиб ўсишига ва мамлакат молиявий тизимининг барқарорлигини таъминлашга қаратилган.

2019 йилда Ўзбекистон Республикаси Давлат бюджети даромадларининг тушуми 102,6 трлн. сўм ёки ялпи ички маҳсулотга нисбатан 24,2 фоиз даражасида бўлиши прогноз қилинмоқда. Давлат бюджетига тушумларнинг жорий йил кўрсаткичига нисбатан 37,8 фоиз ўсиши режалаштирилмоқда.

Давлат бюджети даромад қисмининг тушуми бевосита солиқлар бўйича даромадлар ҳисобига 20,7 трлн. сўм, билвосита солиқлар бўйича
55,5 трлн. сўм миқдорида, ресурс солиқлар ва мол-мулкка солинадиган солиқлар бўйича 14,6 трлн. сўм, ер ости бойликларидан фойдаланганлик учун солиқлар бўйича 10,7 трлн. сўм, сув ресурсларидан фойдаланганлик учун солиқлар бўйича 0,3 трлн. сўм миқдорида бўлиши кутилмоқда.

2019 йилда Давлат бюджетининг харажатлари 107,1 трлн. сўмни ташкил этади. Бу ўтган йилдагига нисбатан 1,4 баравар кўп бўлиб, бунда Давлат бюджетининг харажатлари асосан ижтимоий соҳаларга йўналтирилади. Жумладан, ижтимоий соҳа харажатлари 57,8 трлн. сўмни ёки умумий харажатларга нисбатан 54,0 фоизни ташкил этади. Бунда ушбу харажатларнинг ўсиши аввалги йилга нисбатан 34,4 фоиз кўпаяди.

Мактабгача таълим муассасаларини молиялаштиришга 4,0 трлн. сўм, умумий таълимга 17,1 трлн. сўм йўналтирилади, кадрлар тайёрлашга ажратиладиган маблағлар 3,8 трлн. сўмни ташкил этади.

Соғлиқни сақлашни молиялаштиришга эса,12,1 трлн. сўм йўналтирилади ёки аввалги йилга нисбатан 30,5 фоиз ўсиш билан умумий харажатларга нисбатан 11,3 фоизни ташкил этади.

Маданиятни молиялаштириш учун 1,0 трлн. сўм, илм-фанга 0,8 трлн. сўм йўналтирилади. Ижтимоий нафақалар, кам таъминланган оилаларга моддий ёрдам тўлаш ва компенсация тўловлари учун харажатлар ўтган йилдагига нисбатан 61,8 фоиз ошган ҳолда 5 267,2 млрд. сўмни ташкил этади.

«Обод қишлоқ» ва «Обод маҳалла» давлат дастурларини амалга ошириш учун барча молиялаштириш манбалари ҳисобидан 6,3 трлн. сўм йўналтирилади, бу эса, 478 та аҳоли пунктида турмуш шароитлари яхшиланишини таъминлайди.

Давлат дастурларини амалга ошириш доирасида 2019 йилда 372 та объектда ичимлик сув таъминоти ва канализация тизимини реконструкция қилиш ҳамда модернизациялаш, 1 916,1 км узунликдаги сув ўтказиш тармоғини қуриш ва реконструкция қилиш назарда тутилмоқда. Кўрилган чора-тадбирлар натижасида марказлашган сув таъминотини қамраб олиш 2019 йилда 77,0 фоизга етади.

Умуман олганда, 2019 йилги Бюджетномада назарда тутилган даромадларнинг изчил ўсиши, солиқ сиёсатида жорий этилаётган туб ўзгаришлар аҳолининг турмуш шароитларини яхшилашга қаратилгани билан аҳамиятли экани таъкидланди.

Мажлисда Бюджетнома ҳамда унинг асосий йўналишлари депутатлар томонидан ҳар томонлама муҳокама этилди.

Бюджет маблағларидан самарали фойдаланишда таъсирчан жамоатчилик ва парламент назоратини амалга ошириш долзарб аҳамият касб этади. Маҳаллий бюджетларнинг даромад манбаи мустаҳкамланишини ва уларнинг мустақиллиги изчил ошириб борилишини ҳисобга олган ҳолда, маҳаллий вакиллик органлари ваколат ва имкониятларидан оқилона фойдаланилишини, бюджетга тушумлар тўлиқ бўлишини таъминлаш ишига фаол қўшилишлари талаб этилади. Бу борада парламент халқ депутатлари маҳаллий Кенгашлари депутатлари корпусига ҳар томонлама ёрдам кўрсатиши таъкидлаб ўтилди.

Шу билан бирга, мажлисда Ҳукуматга сиёсий партиялар фракциялари, Ўзбекистон Экологик ҳаракати депутатлар гуруҳининг таклиф ва фикр-мулоҳазалари, шунингдек,аҳолининг Қонунчилик палатаси депутатлари билан жойларда ўтказилган учрашувлар чоғида билдирилган фикрлари ҳамда таклифларини инобатга олиш таклиф этилди.

Парламент вакилларининг бош молиявий ҳужжат лойиҳаси юзасидан берган саволларига Ўзбекистон Республикаси Бош вазири ўринбосари — молия вазири Ж. Қўчқоров атрофлича жавоб қайтарди.

Йиғилишда Ўзбекистон Республикаси Бош вазири А. Арипов сўзга чиқди.

Барча сиёсий партиялар фракциялари ва Экологик ҳаракат депутатлар гуруҳининг сўзга чиққан вакиллари Ҳукумат томонидан тақдим этилган Ўзбекистон Республикасининг 2019 йилги Давлат бюджети, давлат мақсадли жамғармалари бюджетлари ҳамда солиқ ва бюджет сиёсатининг асосий йўналишларини қўллаб-қувватлашни таклиф этдилар. Лойиҳа Қонунчилик палатаси томонидан тасдиқланди.

**УНИВЕРСИТЕТ ЯНГИЛИКЛАРИ**

### ИСМА Фарғона филиалининг очилиши

Ўзбекистон Республикаси Президенти қарорига кўра “Латвиянинг Ахборот тизимлари менежменти Олий мактабининг Фарғона шаҳридаги филиали” ташкил этилган эди. Шу йилнинг 22 ноябр куни Фарғона давлат университетида Латвия Ахборот тизимлари менежмети Олий мактаби (ИСМА) ни Фарғона филиалининг тантанали очилиш маросими бўлиб ўтди. Тадбирга вилоят ҳокими Ш.Ғаниев, ҳоким ўринбосари М.Абдурахмонов, Латвиянинг Ўзбекистондаги элчихона учинчи котиби Майя Межака, Ўзбекистоннинг Латвиядаги элчиси Обидов Бадриддин Нуритдинович, Фарғона давлат университети ректори Р.Х.Максудов, ИСМА Президенти Роман Дякон, ИСМА Фарғона филиали Президенти Сандра Плота, Латвиядан келган бир гуруҳ профессор-ўқитувчилар, Рига шаҳрида ИСМА университетида таҳсил олаётган бир гуруҳ Ўзбекистонлик талабалар, университетимиз профессор-ўқитувчилари, “Туризм”, “Меҳмонхона” ва “Ресторан иши” йўналишлари бўйича ИСМА Фарғона филиалига ўқишга қабул қилинган талаба-ёшлар ҳамда вилоят туризм бошқармасидан меҳмонлар ташриф буюрдилар.

Тантанани вилоят ҳокими Ш. Ғаниев очди. Латвия давлатининг ташкил топганининг 100 йиллиги билан қутлар экан, нафақат икки олийгоҳлар ўртасида малакали кадрлар тайёрлаш, балки икки давлат ўртасида дўстлик алоқаларини янада мустаҳкам бўлишлигини таъкидлаб, янги ўқув йили билан профессор-ўқитувчилар ҳамда талабаларга муваффақиятлар тилади.

Сўз ИСМА Президенти Роман Дяконга берилди, у ўз сўзида:

- Мени қувончим чексиз, чунки куни кеча 18 ноябрь куни Латвия давлати ташкил топганлигининг 100 йиллик тўйи нишонланди. Бугун эса ИСМА Фарғона филиалининг очилиш тадбирини нишонлаб турибмиз .Бунинг учун мен Ўзбекистон Республикаси Президенти Ш.Мирзиёевга, қолаверса Фарғона вилоят ҳокими Ш.Ғаниев ҳамда Фарғона давлат университети ректори Р.Максудовга чексиз ўз миннатдорчилигимни билдираман. Ҳамкорликда бошлаган ишларимизга зафарлар тилаб қоламан”.

* Муқимий номидаги Ўзбекистон Давлат мусиқали театрининг **“АСЛ ХАЗИНА”** деб номланган спектаклига университетнинг 300 нафар талабалари жалб этилди.
* Соат 6:30 да 3-сонли ТТЖда эрта тонгдан **бадантарбия машқлари ўтказилди**. Мазкур тадбирда Ё.Б.И.Б. декан ўринбосарлари, жисмоний маданият факультети ўқитувчилари ҳамда университетнинг 1000 нафардан ортиқ талабалари иштирок этди.
* Фарғона вилояти Жисмоний тарбия ва спорт бошқармаси ходимлари иштирокида **“БИЗ ЎЗБЕКИСТОН ЧЕМПИОНЛАРИ БИЛАН ФАХРЛАНАМИЗ”** мавзуида жисмоний маданият ва чет тиллар факультетларида тадбирлар ўтказилди. Унда Жисмоний тарбия ва спорт бошқармаси бошлиғи ўринбосари ***И.Ҳакимбеков***, XVIII – осиё ўйинлари чемпиони ***М.Мирзаҳалилов***, 2016 йил ёзги Рио олимпия ўйинлари кумуш медали соҳиби ***Б.Мелиқўзиев***, Юнон-Рум кураши бўйича жаҳон чемпиони ***Б.Зайлобиддинов***, Профессионал бокс бўйича Ўзбекистон чемпиони А.Жамолхонов профессор-ўқитувчилари ва 210 нафар талабалар қатнашдилар.
* Чет тиллар факультетида Ўзбекистон Республикаси Адлия Вазирлиги ҳузуридаги юристларни малакаси ошириш маркази ходимлари иштирокида **“АЁЛЛАР ТОМОНИДАН ЖИНОЯТЛАР СОДИР ЭТИЛИШИНИ ОЛДИНИ ОЛИШ ЧОРАЛАРИ”.** Унда Фарғона вилояти Адлия бошқармаси ходими ***Қ.Муталиев***, Ё.Б.И.Б. декан ўринбосари, ўқув ишлари бўйича декан ўринбосарлари,факультет хотин қизлар кенгаши раиси, инглиз тили кафедраси ўқитувчилари ҳамда 60 дан ортиқ талабалар иштирок этди.
* **20 ноябрь куни** “Нилуфар” талабалар театр студиясида залида Б.Рўзимуродов – Ўзбекистон Республикаси Вазирлар Маҳкамаси хузуридаги “Наркотик моддаларни назорат қилиш Миллий Маркази” масъул ходими, Қ.Хасанов – Фарғона вилояти ҳокимлиги вакили – Фарғона вилояти наркалогия диспансери, врач-наркологи, П.Отақулов – университет маънавият-маърифат бўлими бошлиғи, Б.Байджанов, Э.Нажмиддинов – ёшлар билан ишлаш бўйича декан ўринбосарлари, О.Жўраева - 1-сонли талабалар турар жойи тарбиячи-педагоги, табиий фанлар ҳамда педагогика-психология факультетлари талабалари иштирокида учрашув ўтказилди. Учрашувда Б.Рўзимуродов томонидан маъруза тингланди.
* 2018 йил 21 ноябрь куни Зоотехния факультети ҳамда Ўзбекистон “Адолат” СДП Фарғона вилоят Кенгаши ҳамкорлигида **“Экстремизмга йўл йўқ”** мавзусида давра суҳбати ўтказилди. Тадбирда Ўзбекистон “Адолат” СДП Фарғона вилоят Кенгаши ходимлари, депутатлар, вилоят ИББ, Мусулмонлар идораси вилоят вакили, факультет талабалари, мураббийлар ва ОАВ вакиллари иштирок этдилар.

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2018 йил 20-27 ноябргача (хс.уз)*

 *2. “Фарғона ҳақиқати” газетаси 2018 йил 20-27 ноябргача (ҳақиқат.уз)*

 *3. кун.уз расмий веб-сайти (20-27 ноябргача).*

**Ахборот соати материаллари маънавият ва маърифат бўлимида тайёрланди.**

 **ФДУ «Нусха кўпайтириш бўлими»**

 **27.2018 йил Буюртма. № адади 340.**